Document ID: 31994D0999

ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Νοεμβρίου 1994 με την οποία εγκρίνεται η χορήγηση από το Ηνωμένο Βασίλειο ενισχύσεως υπέρ της βιομηχανίας άνθρακα για το έτος 1994 (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (95/999/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 3632/93/ΕΚΑΧ της Επιτροπής της 28ης Δεκεμβρίου 1993 για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1), και ιδίως το άρθρο 2 παράγραφος 1 και το άρθρο 9,
Εκτιμώντας ότι:
I Με την επιστολή της 13ης Ιουλίου 1994, η κυβέρνηση του Ηνωμένου Βασιλείου κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, τις χρηματοδοτικές παρεμβάσεις στις οποίες προτίθεται να προβεί υπέρ της βιομηχανίας άνθρακα το 1994. Με την επιστολή της 12ης Σεπτεμβρίου 1994, η κυβέρνηση του Ηνωμένου Βασιλείου απέστειλε συμπληρωματικές πληροφορίες, όπως είχε ζητήσει η Επιτροπή στις 9 Αυγούστου 1994.
Σύμφωνα με την απόφαση αριθ. 3632/93/ΕΚΑΧ, η Επιτροπή οφείλει να αποφανθεί για ένα συγκεκριμένο χρηματοδοτικό μέτρο, δηλαδή τη χορηγηθείσα ενίσχυση για το έτος 1994, συνολικού ύψους 230 000 λιρών στερλινών προς την εταιρεία Monktonhall Mineworkers Ltd, που καλύπτει ζημίες εκμετάλλευσης.
Η προτεινόμενη από το Lothian Regional Council χρηματοδοτική υποστήριξη εμπίπτει στο πεδίο εφαρμογής του άρθρου 1 παράγραφος 1 της απόφασης αριθ. 3632/93/ΕΚΑΧ.
Η Επιτροπή οφείλει συνεπώς να αποφανθεί, δυνάμει του άρθρου 9 της απόφασης, κατά πόσο το μέτρο ανταποκρίνεται στους στόχους και στα κριτήρια της απόφασης και κατά πόσο συμβιβάζεται με την εύρυθμη λειτουργία της κοινής αγοράς.
II Με την απόφαση 94/574/ΕΚΑΧ (2), η Επιτροπή γνωμοδότησε θετικά ως προς τη συμμόρφωση του κοινοποιηθέντος από την κυβέρνηση του Ηνωμένου Βασιλείου σχεδίου εκσυγχρονισμού, εξορθολογισμού και αναδιάρθρωσης του κλάδου προς τους γενικούς και ειδικούς στόχους της απόφασης αριθ. 3632/93/ΕΚΑΧ.
Με την ίδια απόφαση, η Επιτροπή επέτρεψε στο Ηνωμένο Βασίλειο να μεταφέρει στο τέταρτο τρίμηνο του οικονομικού έτους 1993/94 και στο οικονομικό έτος 1994/95 το εγκεκριμένο έως τις 31 Δεκεμβρίου 1993 ποσό συνολικού ύψους αντίστοιχα 2 187 759,71 και 116 354 577,43 λιρών στερλινών, ώστε οι ενισχύσεις να καλύψουν τις ζημίες εκμετάλλευσης των υπόγειων ανθρακωρυχείων της εταιρείας Monktonhall Mineworkers Ltd.
Με την κοινοποίηση της 13ης Ιουλίου 1994, η κυβέρνηση του Ηνωμένου Βασιλείου υπέβαλε στην Επιτροπή το σχέδιο αναχρηματοδότησης της Monktonhall Mineworkers Ltd. Το σχέδιο αυτό αποσκοπεί στην αναχρηματοδότηση της εταιρείας και στο άνοιγμα ενός δευτέρου μετώπου εξόρυξης που θα βελτιώσει την παραγωγικότητα και θα οδηγήσει στην περιστολή του κόστους ανά παραγόμενο τόνο προϊόντος.
Με την επιστολή της 12ης Σεπτεμβρίου 1994, η κυβέρνηση του Ηνωμένου Βασιλείου πληροφόρησε την Επιτροπή ότι η ανωτέρω εταιρεία προβλέπει αρνητικό υπόλοιπο στον ισολογισμό της, ύψους 1 115 554 λιρών στερλινών για εκτιμώμενη ποσότητα 520 000 τόνων παραγόμενου άνθρακα. Η ζημία αυτή οφείλεται στα πενιχρά αποτελέσματα του πρώτου εξαμήνου του έτους, πριν εφαρμοσθούν τα τεχνικά και χρηματοδοτικά μέτρα του ανωτέρω μνημονευθέντος σχεδίου.
Οι συμποσούμενες σε 230 000 λίρες στερλίνες ενισχύσεις στις δαπάνες εκμετάλλευσης, που αποσκοπούν στην κάλυψη ζημιών, πρέπει να εκτιμηθούν συναρτήσει των στόχων της απόφασης αριθ. 3632/93/ΕΚΑΚ, και ιδιαίτερα εκείνων που εμφαίνονται στο άρθρο 2 παράγραφος 1. Δοθέντος του επιπέδου τιμών άνθρακα στις διεθνείς αγορές, η ανωτέρω ενίσχυση θα επιτρέψει στην Monktonhall Mineworkers Ltd να πραγματοποιήσει νέα βήματα προς την οικονομική βιωσιμότητα και κατ' επέκταση σταθεροποίησή της στο μέλλον. Η ενίσχυση θα βοηθήσει επίσης στην επίλυση προβλημάτων κοινωνικού και περιφερειακού χαρακτήρα που προξενεί η συρρίκνωση δραστηριότητας των παραγωγικών μονάδων στην περιοχή Lothian.
Η προτεινόμενη ενίσχυση, προστιθέμενη στην εγκριθείσα με την απόφαση 94/574/ΕΚΑΧ, δεν υπερβαίνει, για έκαστο παραγόμενο τόνο, τη διαφορά μεταξύ του κόστους παραγωγής και των προβλεπόμενων κατά μέσον όρο εσόδων για το έτος 1994. Ως εκ τούτου, ανταποκρίνεται στην πρώτη περίπτωση του άθρου 3 παράγραφος 1 της απόφασης αριθ. 3632/93/ΕΚΑΧ.
Ο παραγόμενος από την Monktonhall Mineworkers Ltd άνθρακας κατά το πλείστο θα αγορασθεί από την Scottish Power plc., στο πλαίσιο συμβολαίου που καλύπτει το χρονικό διάστημα από 1ης Απριλίου 1993 έως τις 31 Μαρτίου 1998. Το ποσό των παρεχόμενων ανά τόνο ενισχύσεων δεν θα διαμορφώσει τιμές παράδοσης κοινοτικού άνθρακα χαμηλότερες από εκείνες που ισχύουν για άνθρακα παρεμφερούς ποιότητας προερχόμενο από τρίτες χώρες. Η ενίσχυση δεν θα προκαλέσει στρεβλώσεις του ανταγωνισμού μεταξύ των χρηστών του προϊόντος. Η κυβέρνηση του Ηνωμένου Βασιλείου απόστειλε στην Επιτροπή τις απαιτούμενες πληροφορίες για να υπολογισθούν το προβλεπόμενο κόστος παραγωγής και τα έσοδα ανά τόνο. Με τις πληροφορίες που κοινοποίησε η κυβέρνηση του Ηνωμένου Βασιλείου δόθηκε, άρα, η δυνατότητα να εξακριβωθεί ότι πληρούνται στο ακέραιο οι προϋποθέσεις της τρίτης, τέταρτης και πέμπτης περίπτωσης του άρθρου 3 παράγραφος 1 της απόφασης αριθ. 3632/93/ΕΚΑΧ.
Οι ενισχύσεις που καλύπτουν τις ζημίες εκμετάλλευσης της Monktonhall Mineworkers Ltd στοχεύουν στη διευκόλυνση του σχεδίου εκσυγχρονισμού, εξορθολογισμού και αναδιάρθρωσης του βρετανικού κλάδου εξόρυξης άνθρακα.
Με βάση τα ανωτέρω και τις πληροφορίες που έδωσε η κυβέρνηση του Ηνωμένου Βασιλείου, η προτεινόμενη ενίσχυση για την τρέχουσα παραγωγή της εταιρείας Monktonhall Mineworkers Ltd συμβιβάζεται με τους στόχους της απόφασης αριθ. 3632/93/ΕΚΑΧ και με την εύρυθμη λειτουργία της κοινής αγοράς.
III Σύμφωνα με τη δεύτερη περίπτωση του άρθρου 3 παράγραφος 1 και του άρθρου 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή θα διασφαλίσει ότι οι εγκρινόμενες ενισχύσεις για την τρέχουσα παραγωγή ανταποκρίνονται στους στόχους που εμφαίνονται στα άρθρα 3 και 4 της απόφασης. Για το σκοπό αυτό θα ενημερώνεται για τα πράγματι καταβαλλόμενα ποσά και τον τρόπο κατανομής τους,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Ηνωμένο Βασίλειο να χορηγήσει στην Monktonhall Mineworkers Ltd το ποσό των 230 000 λιρών στερλινών.
Άρθρο 2
Το Ηνωμένο Βασίλειο γνωστοποιεί στην Επιτροπή, πριν από τις 30 Σεπτεμβρίου 1995, το πράγματι καταβληθέν ποσό κατ' εφαρμογή της παρούσας απόφασης.
Άρθρο 3
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και στη Βόρειο Ιρλανδία.
Βρυξέλλες, 30 Νοεμβρίου 1994.

Labels: 1
19
14
18
15